Fra den kommende sæson bliver Martin Karlsson ny træner for AaB's ishockeyhold. Han tager over efter Karsten Arvidsson. Samtidig bliver Frederik Åkesson ny sportsdirektør i klubben, hvor han tidligere har været spiller. - Man kan jo sige, at det er to af dem, der var med til at tabe guldet i Herning i 2004. Jeg håber på, at de nu stålsat vil være med til at arbejde på at få topplaceringer tilbage til AaB Ishockey. Vi har det godt med, at vi kender dem, og at vi ved, hvad de står for, siger AaB's administrerende direktør Poul Sørensen til TV2/Nord. Frederik Åkesson skal i fremtiden drive AaB's forretning. I første omgang handler det om at få næste sæsons trup klar. - Vi har tålmodigheden, og vi stresser ikke. Vi ved godt, at spillerne gerne vil have en afklaring, og dem går vi i dialog med nu, siger den nye sportsdirektør til TV2/Nord. Og Åkesson lover forstærkninger til næste sæson - Ja, det vil jeg da gerne sige. Der kommer nye spiller, men jeg er nødt til at danne mig et overblik over, hvem vi har, der gerne vil fortsætte, og som passer ind i vores fremtidige koncept, fortsætter han.

Referat:
På et pressemøde i dag klokken 11.30 præsenterer AaB Ishockey både en ny træner og en ny sportsdirektør. Det erfarer TV2/Nord.